Jytte Andersen (S), 1997-11-26:
Jeg vil altså tillade mig at konkludere - og det er jeg dybt forundret over - at Enhedslisten har den holdning, at man skal fare med lempe, og at man skal signalere på forhånd, når man skal ud at finde ud af, om der er nogle, der snyder.
Og det er altså en regel og en bestemmelse, der ene og alene er beregnet til at komme plat og svindel til livs.
Jeg vil godt sige til hr. Poul Nødgaards sidste ønske om, at vi kunne gøre tingene én gang for alle, og så kunne vi så i øvrigt holde os væk fra Folketinget, at nu er vi jo sat til som folketingsmedlemmer at forandre verden.
Det er sådan set det, det politiske arbejde, det parlamentariske arbejde går ud på. Det vil jo altid være sådan, at når man forandrer noget i den ene ende af skalaen - og det her forslag er i virkeligheden en konsekvens af den socialreform, der blev vedtaget her i foråret, hvor man ikke længere har 50/50-job, men faktisk har job, der både er 1/3, 2/3 og så 50/50 - så sker der også noget i den anden ende af skalaen, og det er sådan set derfor, vi også laver det her lovforslag om.
Jeg vil godt sige specielt til De Konservative, som var lidt bekymrede for, om der kunne gå kassetænkning i dette, sådan forstod jeg det på hr. Bendt Bendtsen: Det har jeg nu svært ved at se, men det må vi jo i givet fald prøve at se på under udvalgsarbejdet.
Det, der faktisk er lagt op til fra regeringens side, er at sige
: Er der nogle barrierer, som vi skal have fjernet, så folk med nedsat arbejdsevne også kan få mulighed for at bruge den arbejdsevne, de har, frem for at blive fuldstændig passiviseret ud af arbejdsmarkedet?
Og der er altså et problem her, som består i, at folk, som er medlem af en arbejdsløshedskasse, som har deres dagpengerettigheder, som har deres ret til efterløn, stort set er umulige at få lokket over i et fleksjob, hvis de har en nedsat arbejdsevne, fordi de mister deres rettigheder i dagpengesystemet; de mister deres rettigheder til efterløn.
Derfor har vi lavet seniorydelsen, som er på et lidt lavere niveau end efterlønnen, i hvert fald de første 2½ år.
Men det er simpelt hen et udtryk for at fjerne barrierer.
Jeg vil godt sige til Folketinget, også til Venstre og De Konservative - ja, faktisk til alle partier - at i går eftermiddag havde regeringen en større konference med alle arbejdsmarkedets parter om det rummelige arbejdsmarked, og vi gav sådan set signal til, at nu starter vi trepartsforhandlinger om det rummelige arbejdsmarked.
Og fra alle sider, både arbejdsgivere, arbejdstagere, fra den offentlige sektor, fra den private sektor gav man tilslutning
til, at man syntes, det var en god idé at få en bredere forhandling omkring dette netop ud fra det synspunkt, at vi skal have givet den enkelte nogle incitamenter til at være på arbejdsmarkedet enten helt eller delvis eller på fleksibel tid frem for på passiv forsørgelse
Det var også et udtryk, der kom frem i forhold til lønmodtagersiden.
Så vi står faktisk i en situation nu, hvor der er bred enighed om, at der skal være et mere rummeligt og mere ansvarligt arbejdsmarked, og dér synes jeg også, vi er nødsaget til at påtage os det ansvar at fjerne de barrierer - måske ikke alene reelle barrierer, men også psykologiske barrierer - for, at folk faktisk også bevæger sig hen til de job, hvor de har mulighed for at tjene til i hvert fald en delvis forsørgelse.
Det er i den ånd, jeg godt vil bede partierne om at se det her forslag, altså en lille justering i forhold til fleksjob, som er blevet vedtaget med et meget stort flertal i Folketinget, og så altså også en fjernelse af en lille barriere, der kan bestå i, at man dumper ned i et hul mellem to fleksjob i relation til sin seniorperiode, altså når man er over 60 år.
Jeg kan i hvert fald konstatere, at der er et flertal for forslaget, men jeg ville egentlig godt appellere til partierne bredere om at komme med i den diskussion, der skaber grundlaget for det rummelige arbejdsmarked.